雙頭芍藥  其一
作者：徐積
朝代：宋

paragraphs: 金谷栽培異，春皇養育殊。
一枝輕聳翠，雙萼密承朱。
根是鴛鴦化，生來姊妹俱。
同行雖有伴，并寢總無夫。
共鑑勻妝臉，偷霞點絳膚。
東鄰與西子，謝女共羅敷。
解佩還曾否，爲雲總解無。
情深難獨步，力弱易相扶。
卓氏彌傷寡，長門愈恨孤。
鬬誇紅粉面，齊著繡羅襦。
盡好藏金屋，誰堪作舞姝。
郎須待劉阮，家想住秦吳。
翠幙渾遮步，雕闌并向隅。
黄金難買笑，爲爾倒金壺。